****

**שקף מספר 2: הקטין כמכלול - חשיבות קבלת מידע על הקטין:**

* **גיל האחריות הפלילית הוא 12.** חשוב להדגיש שקטין אינו בבחינת איש קטן. הוא עדיין לא מעוצב, נמצא בתקופה של התנסויות וסקרנות ומושפע מהסביבה, מהרצון להיות מקובל ושייך לקבוצת השווים.

בהיות הקטין בן ה-12 בר עונשין, לכאורה חזקה עליו שידיעת החוק חלה עליו, אבל בפועל, לפחות בעבירות הקלות, אנחנו נתקלים לא פעם בתגובה של הקטין: שלא ידעתי שזה אסור, למשל אם לפני שנים ההתייחסות לציורי גרפיטי הייתה כאל מעשה קונדס, הרי שהיום מדובר בעבירה פלילית. יחד עם זאת צריך לתמיד לקחת בחשבון את נסיבות ביצוע העבירה וגילו של הקטין.

* **התפתחות הקטין -** הליכי החשיבה אצל קטינים שונים בתכלית מתהליכי החשיבה אצל בוגרים. למרות שכיום נערים זכאים לקבל רישיון נהיגה בגיל 16 ו-9 חודשים, ובגיל 18 אף מתגייסים לצבא ומורשים לשתות אלכוהול, מחקרים מראים כי החלק שאחראי על קבלת ההחלטות במוח למעשה מסיים את התפתחותו רק בגיל 21-22.

על פי המחקרים המוח ממשיך להתפתח במשך גיל ההתבגרות ובשנים הראשונות של הבגרות. האונות הקדמיות, האחראיות על חשיבה בוגרת, על הסקת מסקנות ועל שיפוט מתפתחות אחרונות. מתבגרים נוטים יותר להתנהג באופן אימפולסיבי, בלי להתחשב באופן מלא בתוצאות החלטותיהם או התנהגותם.

* **חשיבות קבלת מידע מקיף על הקטין החשוד -** ישנה חשיבות לקבל מידע רב ככל האפשר על הקטין – רפואי, נפשי, משפחתי ועוד, נתונים אלו יכולים לסייע בהבנת התנהגותו של הקטין. למשל, בעבירות מין, לא פעם הקטין הפוגע הינו הקטין שנפגע בעצמו ויש חשיבות לקבל אינפורמציה לגבי הפגיעה בו.
* **גורמים מנבאי סיכון אצל קטינים-** תהליכים משבריים במשפחה: סכסוך גירושין קשה- בנות כלפי עצמן, בנים כלפי אחרים; מחלה קשה או פטירה של אחד ההורים; הפרעות קשב וריכוז חמורות; צריכה מופרזת של אלכוהול; קטין פוגע שהוא גם קורבן להתעלות פיזית/נפשית/מינית.

**שקף מספר 3: מעורבות ההורים בהליך החקירה:**

* להורה ניתן מעמד מיוחד לפי חוק הנוער. הוא מוזמן להיות נוכח במשפט, והוא רשאי אף לקחת חלק פעיל בו ולפעול לטובת הקטין. בית המשפט לנוער מוסמך אף להעניש אותו ולחייבו לשאת בהוצאות הטיפול בנאשם.

[מתוך דברי ההסבר להצעת חוק הנוער (שפיטה, ענישה ודרכי טיפול) תשכ"ט-1969]

* חיזוק הסמכות ההורית והכנסת ההורה לתמונה הינה קריטית כבר מהשלבים הראשונים של החקירה, זאת על מנת למנוע הישנות עבירות. כמו כן, חשוב לזכור כי ההורים הם אלו אשר מהווים המסגרת הקרובה ביותר לקטינים, מהווים בדרך כלל דמויות סמכותיות ועשויים לסייע לו לשפר את דרכיו.
* **זכויות ההורים –** אמנם החוק שם דגש על זכויותיו של הקטין לנוכחות הורים בכל שלבי ההליך, אך חשוב לזכור ולהיות מודעים לזכותם של ההורים בהיותם האפוטרופוסים של הקטינים לדעת מהו מצבם המשפטי בכל שלב ושלב. לכן, אנחנו בפרקליטות מציינים בכתב האישום, לצד פרטי הקטין הנאשם, גם את דרכי ההתקשרות עם הוריו.
* **הסדרי טיעון –** גם בהסדרי טיעון אנחנו מערבים את הורי הקטין ולא רק את הקטין. במפגשים שלנו עם קורבנות העבירה, אנחנו מאפשרים להם להתלוות ע"י ההורים ואף מאפשרים להם להיות נוכחים במהלך המפגש (בהנחה שאינם עדים) אם הקטין/ה מעוניינים בכך.

**שקף מספר 4: חקירת נוער:**

* **חוק הנוער שפיטה, ענישה ודרכי טיפול** הוא החוק המסדיר את תחום חקירת הנוער בישראל. חוק הנוער מבטא תפיסה חדשה, ברוח האמנה הבינלאומית לזכויות הילד ובהתאם לחוק יסוד כבוד האדם וחירותו. תפיסה זו מבקשת להגן על זכויותיו של הקטין החשוד והנאשם בביצוע עבירות, תוך התחשבות בכישוריו המתפתחים ובעקרון העל של טובת הקטין, כמו גם בשאיפה העומדת בבסיסו של החוק להחזיר נער עבריין למוטב באמצעות דרכי הטיפול והענישה המפורטות בו (מתוך דברי ההסבר להצעת החוק).

מדינת ישראל חתומה על אמנה זו.

* חוקים רלוונטיים נוספים: חוק העונשין, חוק בתי המשפט, פקודת הראיות (הגנת ילדים), פקודת המבחן, חוקי סדר הדין הפלילי, חוק זכויות נפגעי עבירה.

**שקפים מספר 5+6: הודעה על חקירת חשוד קטין ועל מעצרו-**

**הגעת קטין לתחנת המשטרה –** הגיע קטין חשוד לתחנת המשטרה או הובא אליה כשאינו עצור, או כאשר נעצר קטין חשוד, על הקצין הממונה להודיע על כך להורהו של הקטין, ואם לא ניתן לאתר את ההורה במאמץ סביר – לקרוב אחר, אלא אם אין אפשרות לאתר אותם בנסיבות העניין.

1. כאשר בא או הובא קטין חשוד לתחנת המשטרה – תימסר הודעה אלא אם הקטין הביע התנגדות מנימוק סביר למסירת ההודעה. במקרים כאלו תמיד יש לקחת בחשבון את גילו של הקטין ומידת בגרותו.
2. כאשר נעצר קטין חשוד – במקרה כזה יינתן משקל ראוי לרצונו בעניין מסירת ההודעה, ובלבד שתימסר הודעה כאמור לקרוב אחר.

**קטין חשוד השוהה במעון –** סעיף 9ו(ב) קובע כי קטין השוהה במעון יזומן וייחקר בידיעת מנהל המעון וכן בידיעת הורהו, אם לא ניתן לאתר הורה הקטין במאמץ סביר, ניתן לפנות לקרוב משפחה אחר. קצין מוסמך רשאי להביא בחשבון הודעה מנומקת בכתב של מנהל מעון, כי יש חשש שההודעה להורה /קרוב אחר תביא לפגיעה בשלומו הגופני או הנפשי של הקטין.

**שקפים מספר 7-10: נוכחות הורה/ קרוב אחר בחקירת קטין חשוד -**

**חקירת קטין חשוד - סעיף 9ח:** הכלל: סעיף 9ו(א): קטין, בין אם עד ובין אם חשוד, יזומן לחקירה וייחקר בידיעת הורהו או קרוב משפחה אחר. אולם, אם לא ניתן לאתר את ההורה במאמץ סביר – יש לחקור בידיעת קרוב משפחה אחר או אדם בגיר המוכר לקטין, ובלבד שנשמעה עמדת הקטין לגבי זהותו של אותו בגיר.

קטין חשוד זכאי שהורהו או קרוב אחר שקיבל הודעה על חקירתו יהיה נוכח בחקירתו וכן זכאי הוא להיוועץ במי מהם. אולם, הורהו או קרובו של הקטין לא יתערב במהלך החקירה ולא ייצא מחדר החקירה אלא בהיתר מהחוקר.

ניתן למנוע נוכחות הורה אם סבר קצין מוסמך כי אין במתן אפשרות לנוכחות ההורה או הקרוב האחר כאמור כדי להביא לאחד מאלה:

(1) פגיעה בטובת החקירה או בטובת הקטין;

(2) אחד הטעמים המנויים בסעיף 9ז(א): שיבוש הליכי חקירה בשל חשד כי מי מהם צד לעבירה, הקטין חשוד בעבירת בטחון, פגיעה בשלומו הגופני או הנפשי של הקטין. למשל מקרה בו אחד ההורים היה מעורב באירוע אלים שמיוחס לקטין או ידע או קיים יסוד סביר לחשוד כי ידע שהקטין מבצע עבירה, למשל עבירת מין.

(3) אחד הטעמים המנויים בסעיף קטן (ג)(2)(א) עד (ה): סיכול או שיבוש חקירה/מעצר חשודים בקשר לאירוע בו נחקר, סיכול של עבירות נוספות, מניעת שחרורם ממעצר של הקטין או חשודים אחרים ועוד.

(4) חשיפת עניין הנוגע לצנעת חייו של קטין אחר.

**נוכחות הורה תומכים אך לא מתערבים. לתעד נוכחות ההורה וכל התנהלות חריגה שלו.**

**אם טובת החקירה מצדיקה הוצאת ההורה כי הקטין לא משתף פעולה בנוכחות ההורה, חושש מפניו וכו' – יש להוציא את ההורה ולתעד את ההתרחשות. שקפים מספר 11-12: נוכחות הורה / קרוב אחר בחקירת קטין עד -**

**סעיף 9א(א) הגדרת בן משפחה –** הורה, הורה של הורה, אח , גיס, דוד או צאצא של כל אחד מאלה.

**סעיף 9א(ב)** קטין ייחקר בידיעת הורהו.

**סעיף 9א(ג) מותר לחקור קטין עד גם שלא בידיעת הורה מהטעמים הבאים:**

1. לבקשת הקטין – במצב זה תימסר הודעה לעו"ס הרשאי להורות, למרות בקשת הקטין, כי תימסר הודעה להורים, אם סבר שטובת הקטין מחייבת זאת.
2. קצין ממונה, שהתייעץ עם חוקר נוער, סבור שההודעה תעכב את החקירה ויש יסוד סביר להניח שהעיכוב יסכל את החקירה או יסכל מניעת פשע, אך ההודעה כאמור תמסר מוקדם ככל האפשר.
3. החלטת קצין ממונה לאחר שהתייעץ עם עו"ס:
	1. טעמים של טובת הקטין, בשל היות החשוד בביצוע העבירה בן משפחתו של הקטין.
	2. חשש לפגיעה בשלומו הגופני או הנפשי של הקטין.

**סעיף 9א(ד):** חדל להתקיים הטעם שהצדיק חקירת קטין בלי ידיעת הורהו – יודיע הקצין הממונה להורה הקטין על החקירה.

**נוכחות הורים תומכים אך לא מתערבים.**

**לתעד התנהלות חריגה של ההורים. גם כאן אם טובת החקירה מצדיקה – הוצאת ההורים.**

**שקפים מספר 13-14: חקירת קטין חשוד בשעות הלילה -**

**חקירת קטין חשוד בשעות הלילה –** סעיף 9י קובע כי קטין לא ייחקר בשעות הלילה, בן אם הינו עד ובין אם הינו החשוד. החריג: ניתן לחקור את הקטין החשוד בשעות הלילה במקרים הבאים:

1. ביצוע עבירה בסמוך למועד עיכוב הקטין או מעצרו
2. הקטין והורהו נתנו הסכמתם לחקירה ולא יאוחר שעה 00:00
3. הקטין חשוד בביצוע עבירות פשע או עוון בתוספת והקצין המוסמך שוכנע כי הדחייה עלולה להביא ל: פגיעה בשלומו הגופני או הנפשי של הקטין, סיכול/שיבוש של חקירה/מעצר חשודים בקשר לאירוע בו נחקר ועוד.

**שעות הלילה מוגדרות כך:**

קטין מתחת לגיל 14: 20:00-07:00

 קטין מעל גיל 14: 22:00-07:00

**שקפים מספר 15-16: חקירת קטין עד בשעות הלילה –**

**חקירת קטין עד בשעות הלילה:** סעיף 9ד(ב) קובע כי קטין שהינו עד לא ייחקר בשעות הלילה. החריג: לפי סעיף 9ד(ג) ניתן לחקור את הקטין העד בשעות הלילה במקרים הבאים:

1. הגיע מיוזמתו או לבקשתו
2. עד לעבירה שנעברה בסמוך לחקירה ועוכב על ידי שוטר
3. התייעצות הקצין הממונה עם חוקר נוער ומתן החלטה בכתב במקרים של: שיבוש/סיכול מעצר חשודים בעבירת פשע או עוון שבתוספת, מניעת גילוי ראיה או תפיסת חפץ הקשור לעבירה, מניעת שחרורם של חשודים ממעצר ועוד.
4. הקטין והורהו נתנו הסכמתם לחקירה עד ולא יאוחר משעה 00:00

לפי סעיף 9ה: אם התעורר חשד כי מעורב בעבירה יחולו עליו ההוראות שחלות על קטין חשוד.

**שקף מספר 17: ייצוג הקטין החשוד:**

1. **מטרת ייצוג נוער:**

"משימה ייחודית, בעלת משמעות חברתית ממדרגה ראשונה, הדורשת חשיבה ולימוד ייעודיים לתחום. ייצוג נוער בפלילים הוא למעשה מקצוע בהתהוות, שקיבל תאוצה בעשור האחרון, לאחר שהסנגוריה הציבורית החלה לייצג נוער באופן שוטף."

[מתוך הקוד האתי לייצוג נוער בפלילים, תשס"ח – 2008 מטעם הסנגוריה הציבורית]

בסנגוריה הציבורית יש היום סנגורים המתמקצעים בייצוג קטינים ונוער עובר חוק מתוך הבנה שהייצוג שלהם דורש התייחסות מיוחדת, תוך הכרת זכויותיו של הקטין, הצרכים שלו והחוקים הרלוונטיים. גם אנחנו בפרקליטות מכשירים פרקליטים ומעשירים אותם בידע שיקנה להם את הכלים להתמודד בצורה המיטבית ביותר עם הטיפול בתיקי הנוער. כידוע, השופטים בבית המשפט לנוער הם שופטים שעברו הסמכה מיוחדת, עוברים השתלמויות לעיתים קרובות. נשיאת בית המשפט לנוער מעבירה השתלמויות גם לשופטים בבית המשפט המחוזי היושבים בתיקי נוער. שחקן נוסף הוא שירות המבחן לנוער אשר כל הנושא של עבריינות נוער הוא בתחום מומחיותו. מכאן החשיבות להתמקצעות שלכם חוקרי הנוער, בכך שתעברו השתלמויות, סיורים, הרצאות של מומחים בפסיכולוגיה ופסיכיאטריה של הנוער, הבנה של המגזרים השונים ותתעדכנו בשינויים חקיקתיים ובפסיקה המתגבשת.

1. **חובת הודעה לקטין על זכותו לייצוג -** לפי סעיף 9ט(א) לחוק הנוער על החוקר להודיע לקטין בלשון המובנת לו ובשפתו, בהתחשב בגילו ובמידת בגרותו על זכויותיו המפורטות בנוסף על חובותיו, לפי כל דין ובאופן ספציפי על: זכותו להיוועץ ביחידות עם עורך דין לפני תחילת החקירה, זכותו להיות מיוצג על ידי סנגור ואף על ידי הסנגוריה הציבורית, זכאות לנוכחות הורה או קרוב משפחה אחר בחקירה.
2. **הודעה לסנגור על קטין עצור -** סעיף 9ט(ב) קובע כי בטרם ייחקר קטין חשוד עצור, יודיע חוקר לסניגורו של הקטין על חקירתו, ואם אין לו סניגור יודיע לסניגוריה הציבורית כדי שתבחן את זכאותו לייצוג. אין בהודעה לסניגור של הקטין או לסנגוריה הציבורית כדי לעכב את החקירה.

**אתם חייבים לראות לנגד עיניכם את החשיבות בייצוגו של הקטין, גם אם זה לא תמיד עומד ביחס ישיר עם התקדמות החקירה.**

**אסור לשכוח שאנו עוסקים בקטינים ולא בבגירים.**

**שקף מספר 18: עקרונות לביצוע חקירת קטינים:**

* **התיישנות בעבירות שבוצעו על ידי קטינים והשלמות חקירה-** סעיף 14 לחוק הנוער קובע כי אין להעמיד אדם לדין בשל עבירה שביצע בהיותו קטין אם עברה שנה מיום ביצוע העבירה. יש לבקש אישור יועמ"ש להעמדת קטין לדין מעבר לשנה, בכל מקרה בו העבירה נעשתה בעת שהמבצע היה קטין, לרבות בטווח הגילאים 17-18.

חשוב לזכור שפרק זמן של שנה בחייו של הקטין הוא פרק זמן משמעותי ביותר, שבמהלכו חלים בו שינויים פיזיולוגיים, חברתיים ושנה היא פרק זמן משמעותי בחייו של הקטין. לכן, יש חשיבות לחקור ולמצות את החקירה בסמוך למועד ביצוע העבירה / הגשת התלונה.

חשוב שכל חקירה תתבצע ע"י חוקר מיומן שיודע מהן ראיות, מכיר את החוק. למשל: יגבה הודעה מחשוד או מעד רק לאחר שעבר על כל חומר הראיות כדי למנוע השלמות חקירה שניתן היה לחסוך אותן בחקירה מקצועית.

חקירה ראשונית של חשוד ו/או עד היא חקירה חשובה מאוד וכל חקירה מאוחרת עלולה לפגום בחקירה שכבר נעשתה. לפני שהחשוד ו/או העד חותמים על ההודעה, חשוב לעבור עליה ולראות שכל השאלות נשאלו, ואם יש דברים הדורשים הבהרה, זהו השלב. יש לאסוף ראיות חפציות באותם מקרים בהם זה רלוונטי.

מאחר והנוער היום חי בעולם של מדיה, חשוב מאוד לתפוס על פי החוק ועם הצווים המתאימים, מחקרי תקשורת, לרבות פייסבוק, ווטסאפ וכו'.

בכל התלבטות חשוב שתתייעצו איתי, אני לרשותכם תמיד. אל תהססו להגיע עם התיק בשלבים ראשונים של החקירה כדי לקבל הנחיות. התייעצות בשלבים מוקדמים תמנע תקלות בעתיד ותקדם את החקירה ביעילות ובמקצועיות.

* **השלמות חקירה -** לאור תקופת ההתיישנות הקצרה, ישנה חשיבות מרובה להגעת תיקים לפרקליטות ללא צורך בהשלמות חקירה: כלומר לשים דגש על הליך חקירה הכולל איסוף נתוני תקשורת, ביצוע כל בדיקות המז"פ הנחוצות וכמובן שמירה על שרשרת מוצג. במידה ואכן יש צורך בהשלמות חקירה, חשוב לבצען בהקדם ובמלואן לפי בקשת הפרקליטות מבלי להחסיר אף פרט.

חשוב לזכור שבקטינים, בשונה מבגירים, השלמת חקירה לא עוצרת את מרוץ ההתיישנות.

* **חקירות מורכבות –** במקרים של חקירות מסובכות יש לערב את הגוף התובע מהשלבים המוקדמים של החקירה, זאת על מנת לייעל את הטיפול במקרה ולהכין את התיק בצורה הטובה ביותר להליך המשפטי.
* **הפעלת מדובבים –** על פי הנוהל המשטרתי, רק שוטר יכול לדובב קטין. הרקע לכך הינו הוראת החוק האוסרת על החזקת קטין ובגיר ביחד בתא מעצר. עם זאת, ניתן לעשות תרגיל חקירה שלא על ידי מדובב שוטר וכל עוד הקטין והבגיר לא שוהים יחד בתא מעצר. כמו כן, אסור לגייס מדובב קטין.
* **תיעוד החקירה –** גם בחקירות קטינים חלה החובה לתעד תיעוד חזותי (תיעוד חזותי – תיעוד בהקלטת קול ותמונה) בעבירות שהעונש המרבי שנקבע להן הוא מאסר עשר שנים או יותר, זאת בהתאם לחוק סדר הדין הפלילי (חקירת חשודים), התשס"ב-2002.
* **שמירה על זכויות הקטין בחקירה -** חשוב לזכור שעבור רוב הקטינים הנחקרים, במיוחד אלה שנחקרים בפעם הראשונה, אתם מהווים עבורם מבחינה סוביקטיבית דמות סמכותית ואף מאיימת, גם אם אתם מדברים אליהם בצורה מכבדת, לכן חשוב מאוד להקפיד על חקירה תוך שמירה על כבודו של הקטין וזכויותיו.

**אופן החקירה** – יש לנהל את החקירה באמצעים חקירתיים המתאימים לגילו של הקטין וליכולותיו הקוגניטיביות. אם יש חשש שהקטין מוגבל שכלית אתם חייבים להתייעץ.

חקירה טובה איננה דווקא חקירה המלווה בצעקות ובצרחות על הנחקר. חקירות מהסוג הזה עלולות לפגוע בקטין ובתוצרי החקירה.

חשוב להקפיד לשמור על כבודו של הקטין ופרטיותו גם בשלבים שלפני החקירה. לדוגמא: אם ניתן לעכבו/לעצרו מביתו ולא מבית הספר, כמובן שעדיף לבחור בכך.

**שקף מספר 19: קטינים קורבנות**

* באשר לקטינים קורבנות, גם כאן, אם קודם דיברתי על החשיבות בהכרת כל הראיות בתיק ע"י החוקר המטפל, כך שהחקירה תהיה ממצה, חשוב לעשות "שיעורי בית" בטרם מבצעים את החקירה של הקטין הקרבן, כדי שחקירה זו תהיה ממצה ולא יהיה צורך לחקור אותו בשנית.

יש להיות ערים לזכויותיו ולהפנותו במידת הצורך למרכזי סיוע, כמו המרכז לסיוע נפגעי תקיפה מינית ולערב את רשויות הרווחה.

**שקף מספר 20: שירות המבחן לנוער:**

* **מטרתו של שירות המבחן לנוער:**

"דאגה לשלומו הגופני והנפשי של הקטין, לשיקומו החברתי ולחינוכו לאזרחות מועילה תוך מגע מתמיד ושיתוף פעולה עם הוריו, אפוטרופסו, משפחתו, עם השירותים הציבוריים וכל גורם היכול לעזור בכך."

[ס' 17 לתקנות המבחן (שירותי המבחן), התשי"ט, 1959]

* **הגדרת המטרה על ידי בעל התפקיד:**
	1. ללמוד את המניע לביצוע העבירה ואת סיפור חייו.
	2. לטפל בו, לשקמו, ולסייע בחינוך הקטין עובר החוק. כמו כן, לתת לו את הכלים להתמודד עם העברה, ביצועה, השלכותיה והיכולת שלו להפנים את המעשה תוך הבעת חרטה.
	3. למנוע עבריינות חוזרת
	4. לסייע למשטרה ובתי המשפט בהתאמת ההליך המשפטי.
* **העדר המלצה טיפולית -** כשאין לשירות המבחן יכולת לפעול למען מטרה זאת, הם לא יבואו בהמלצה טיפולית.

**שקף מספר 21: שירות המבחן לנוער:**

* **פנייה לקצין המבחן -** לפי סעיף 12(א) לחוק הנוער כאשר נעצר קטין או קיים יסוד להעמידו לדין – תודיע המשטרה לקצין מבחן: מעצר ימים: קצין מבחן רשאי ביוזמתו להגיש תסקיר מעצר או להשמיע עמדתו בעניין המעצר. מעצר עד תום ההליכים: תסקיר חובה.

לפי סעיף 12(ב) אין להעמיד לדין קטין שטרם מלאו לו 13 שנים ביום הגשת כתב האישום, אלא לאחר היוועצות עם קצין מבחן.

* **הליך חלופי -** לפי סעיף 12א(ב) לחוק הנוער, לשירות המבחן ישנה הסמכות לבחון הליך חלופי ולהפנות את הקטין להליך חלופי, במקום ההליך הפלילי. דוגמא להליך חלופי הינו מודל קד"ם (קבוצת דיון משפחתית) – אשר הינה חלופה אפשרית להליך הפלילי הרגיל או חלק ממנו. בלב ההליך עומד מפגש בהשתתפות הנער הפוגע, נפגע העבירה ובני משפחתו ותומכיו, ובליווי אנשי מקצוע. מטרת המפגש היא לדון בעבירה ובהשלכותיה ולהסכים על תכנית לתיקון הפגיעה ולמניעת ביצוע עבירות נוספות של הנער בעתיד. להליך זה תרומה משמעותית לפוגע ולנפגע כאחד, ומטרתו היא למנוע את תיוגו של נער עובר חוק כעבריין ולהוציאו בהקדם האפשרי ממעגל ההתנהגות הפלילית. לא פעם להליך קד"ם יש השפעה הרבה יותר אפקטיבית על הקטין הפוגע מאשר השפעתו של הליך פלילי. בהליך קד"ם, הוא עומד מול הנפגע, מול בני משפחתו וצריך לתת דין וחשבון על מעשיו, להיפתח ולהביע חרטה כנה.

**שקף מספר 22: עבודת הפרקליטות:**

* לפי סעיף 10י(א) יש לזכור כי לא ניתן לבקש מעצר עד תום ההליכים של קטין שטרם מלאו לו 14 שנים.
* **שיקולים בהגשת כתב אישום נגד קטין –** בין השיקולים אשר נלקחים בחשבון בהחלטה זו:
	+ גיל הקטין
	+ נסיבותיו האישיות של הקטין
	+ חומרת העבירה
	+ נסיבות ביצוע העבירה
	+ הנזק שנגרם לקורבן
	+ הנזק שנגרם לחברה
	+ שיקולי הרתעה כללית ואישית
	+ האם לקטין יש רישום פלילי
	+ טובת הקטין וסביבתו
	+ סיכויי שיקום
	+ סיכויי הליך פסיכולוגי
* **ההבדל בין בית משפט לנוער לבית המשפט המחוזי –** ברוב התיקים כתב האישום יוגש לבית המשפט לנוער, ובמקרים חמורים בלבד נפנה לבית המשפט המחוזי. אולם, קיימת דעה אחרת לפיה יש ללכת על פי הנאשם עצמו – אם יש אפיק טיפולי אולי עדיף להגיש כתב אישום בבית המשפט לנוער.
* **הגשת כתב אישום נגד בגיר וקטין יחדיו** - ניתן משקל רב לשיקולים ראייתים, בעיקרם - העדת נפגע עבירה. ישנה התנגדות בין האינטרס של שמירה על הקטין בשפיטתו בפני שופט נוער אל מול האינטרס של ניהולו התקין של ההליך ובפרט חסכון בהעדת העדים פעמיים וסיכון בקביעת ממצאי מהימנות שונים.

גם אם כתב האישום יוגב לבית משפט שאיננו בית משפט לנוער, זכויותיו של הקטין ישמרו כאילו התנהל ההליך בבית משפט לנוער.

פתרון אפשרי- להגיש במאוחד- במידה והקטין הודה- להוריד לנוער, אולם ניתן לעשות זאת בסמכות פרקליט מחוז בלבד.

* שיקולים בגניזת תיק – ישנן שלוש עילות לגניזת תיק:
	+ חוסר אשמה
	+ חוסר ראיות
	+ מכלול נסיבות העניין אינן מצדיקות העמדה לדין.

השיקולים:

* גילו של הקטין
* העדר עבר פלילי
* חומרת העבירה והנסיבות
* סמיכות למועד הגיוס
* הנזק שנגרם לקורבן העבירה, עמדתו ועמדת רשויות הרווחה.

**שקף מספר 23: השפעת ההליך המשפטי על הקטין:**

* **לימודים ומסגרות חינוכיות –** השאיפה כפי שכבר אמרתי צריכה להיות לעשות ככל שאפשר לשקם את הקטינים הברי-שיקום. אחת הדרכים היא להחזיר אותם למסגרות חינוכיות ולימודיות לאור שיתוף הפעולה שלהם עם שירות המבחן.
* **גיוס לצה"ל –** מדיניות צה"ל באשר לבחינת שאלת קריאתם לשירות בטחון של מועמדים לשירות בטחוני בעלי רישום פלילי מבוססת על איזון בין מספר שיקולים נוגדים.

מחד גיסא, ניצבות תפיסות **"צבא העם"** והשאיפה למיצוי פוטנציאל הגיוס, על מנת להביא לחלוקה הוגנת ככל האפשר של נטל השירות הצבאי.

**הרצון למנוע את תיוגם של צעירים** כמי שלא גויסו עקב עברם הפלילי,

**האינטרס הציבורי לסייע בשיקומם** של צעירים אשר ניתן להחזירם לדרך הישר.

מאידך גיסא, קיים אינטרס ציבורי מובהק להרחיק משורות צה"ל אוכלוסיות עברייניות, הן משיקולי מניעה והן משיקולים ערכיים אחרים.

כתוצאה מכך, ההחלטה בנוגע לגיוסם של צעירים בעלי רישום פלילי אינה גורפת. כל מקרה נבחן לגופו ופטור משירות בטחון מחמת רישום פלילי ניתן אך ורק בהחלטה אישית של גורם בכיר במערכת הגיוס לאחר ששקל את מכלול השיקולים הרלוונטיים. שיקולים רלוונטיים יכולים להיות: סוג העבירה, תוצאות ההליך המשפטי, העונש שנגזר על הקטין ועוד.

לפרקליטות שיתוף פעולה עם גורמי הצבא וקו ישיר ללשכת הגיוס.

* **הגבלת העיסוק - "**העבר משאיר בנו סימנים; ההווה הוא הסיכום של כל מה שקרה לנו בעבר" – השפעה של קיום מרשם פלילי על בני נוער הינה משמעותית במיוחד. זאת לאור העובדה כי קיומו של רישום פלילי מגביל את האפשרות לעסוק בחלק מהמקצועות. בני הנוער, אינם בהכרח יודעים במה ירצו לעסוק, והגבלה זו עלולה למנוע מהם לצמוח ולהתפתח באופן בו היו רוצים וזאת בשל טעויות שעשו בגיל צעיר. עם זאת, יש לציין כי ההגבלה על העיסוק היא רק עקב הרשעה בעבירות מסוג מסוים / תיקי מב"ד, בחלקם ההגבלה היא רק לפרק זמן המוגדר בחוק.
* **מכתב אזהרה –** באותם המקרים בהם אנחנו גונזים את התיק בעילה של חוסר ראיות או מכלול נסיבות העניין אינן מצדיקות הגשת כתב אישום – אנחנו שולחים לחשוד מכתב אזהרה המתואם לשפתו. להלן דוגמא לשני מכתבי אזהרה.